Pielikums Nr.1 

Tukuma Vakara un neklātienes vidusskolas 

15.12.2009. iekšējiem noteikumiem Nr.15 
„Par drošību Tukuma Vakara un neklātienes vidusskolas
 mācību kabinetos un telpās, kurās ir iekārtas un vielas, 
kas var apdraudēt izglītojamo drošību”
Drošības noteikumi ķīmijas un bioloģijas mācību kabinetam.
I.Vispārīgās prasības.

1. Šie noteikumi nosaka drošības prasības, kādas jāievēro Tukuma Vakara un neklātienes vidusskolas (turpmāk tekstā – skola) ķīmijas un bioloģijas mācību kabinetā (turpmāk tekstā – mācību kabinets). Katra skolas izglītojamā pienākums ir ievērot šos noteikumus.
2. Ķīmijas, bioloģijas vai dabaszinību skolotāji (turpmāk tekstā – skolotājs) nodrošina savu mācāmo klašu izglītojamo iepazīstināšanu ar šo noteikumu prasībām ne retāk kā divas reizes gadā: septembrī un janvārī, kā arī pirms tādu jaunu darbību uzsākšanas, kas var apdraudēt izglītojamo drošību un veselību. Izglītojamo iepazīstināšanu ar šo noteikumu prasībām reģistrē klases žurnālā. Katrs izglītojamais iepazīšanos ar šo noteikumu prasībām apliecina ar ierakstu „iepazinos” attiecīgajā klases žurnāla ailē, norādot datumu, un parakstu.
3. Izglītojamiem mācību kabinetā jāievēro skolas iekšējās kārtības noteikumi, ugunsdrošības noteikumi, noteikumi par elektrodrošību, noteikumi par pirmās palīdzības sniegšanu, skolas direktora un pedagogu norādījumi.

4. Izglītojamiem bez skolotāja atļaujas aizliegts ieiet laboratorijas telpās.
5. Mācību kabinetu nodarbībām sagatavo (izdala reaģentus u. tml.) skolotājs vai laborants pirms nodarbību sākuma.
6. Katrs izglītojamais ir atbildīgs par kārtību savā mācību (nodarbību) vietā. 
II. Nodarbību sākums. 
7. Izglītojamie mācību kabinetā ienāk ar pirmo zvanu uz mācību stundu un ieņem savas noteiktās vietas, kuras mainīt drīkst tikai ar skolotāja atļauju.
8. Izglītojamiem aizliegts bez skolotāja atļaujas (norādījuma) aiztikt mācību kabinetā esošos traukus ar ķīmiskajām vielām vai ķīmiskajiem produktiem, iekārtas, ierīces; praktiskās darbības uzsākamas pēc skolotāja norādes.
III. Nodarbību gaitā.
9. Uz izglītojamo galdiem nedrīkst atrasties nekas lieks, jāievēro tīrība un kārtība.
10. Ķīmisko eksperimentu vai citu praktisko nodarbību gaitā aizliegts ēst. Nevienu ķīmisko reaģentu vai reakcijas produkciju, vai bioloģisku paraugu nedrīkst nogaršot.
11. Vielas (tvaiku, gāzes, aerosolu) ar ožu jāpārbauda uzmanīgi, ar plaukstu viegli vēdinot uz sevi, dziļi neieelpojot.
12. Sevišķi uzmanīgi veicamas darbības ar skābēm un sārmiem, smagajiem un sārmu metāliem, īpaši viegli uzliesmojošām, viegli uzliesmojošām un degošām vielām un šķīdumiem.
13. Sildierīces ar atklātu liesmu nodzēš ar segvāciņu, nevis liesmu nopūš. 
14. Visām pudelītēm vai aizvākojamiem traukiem, ja tajos esošie reaktīvi vai bioloģiskie paraugi pašlaik nav nepieciešami, jābūt aizkorķētām.
15. Ķīmiskajām reakcijām pielietojamo reaktīvu daudzums nedrīkst būt lielāks par skolotāja norādīto (izsniegto).
16. Pirms eksperimenta jāpārliecinās par pielietojamās (izvēlētās) vielas atbilstību, t. i. jāizlasa uzraksti uz reaktīva pudelītes (cita trauka). Vielu, pārlejot citā traukā, etiķetei jābūt uz augšu.
17. Praktisko nodarbību gaitā trauka vaļējo galu nevērst pret sevi vai citiem klasesbiedriem.
18. Ja nodarbību gaitā kaut kas izlīst, nopil (nobirst) no galda – tas tūlīt jāsavāc un jāuzslauka. Par notikušo nekavējoties jāinformē skolotājs. 
IV. Rīcība ķīmisko un termisko traumu un aizdegšanās gadījumā. 
19. Ja nodarbību gaitā iegūta pat nenozīmīga trauma (apdegums, skabarga, griezums u.tml.), izglītojamiem nekavējoties informēt skolotāju.
20. Ja nodarbību gaitā uz ādas, acīm, apģērba nokļūst bīstama viela (sārms, skābe) vai ir noticis termiskais apdegums, nekavējoties skartā ķermeņa daļa (kontakta vieta) mazgājama (skalojama) vēsa tekoša ūdens strūklā vismaz 15 minūtes. Cietušās vietas apstrāde ar jebkādu vāju skābes vai sārma šķīdumu ir aizliegta.
21. Ja izglītojamam radusies trauma, jāizsauc Neatliekamās medicīniskās palīdzības brigāde (tālr. 112) un jāsniedz cietušajam pirmā palīdzība.
22. Ja nodarbību gaitā notikusi aizdegšanās un ar rīcībā esošajiem ugunsdzēsības līdzekļiem (ogļskābās gāzes ugunsdzēsības aparāts, blīva auduma sega u.c.) to nav iespējams likvidēt laikā līdz 30 sek.– jāizsauc Ugunsdzēsības un glābšanas dienests (tālr. 112).
23. Ugunsgrēka izcelšanās vai citas ārkārtas situācijas gadījumā jārīkojas atbilstoši ugunsdrošības noteikumiem.
V. Beidzot nodarbības. 
24. Beidzot nodarbības: 
· ieplīsušie trauki u. tml. nododami skolotājam; 

· jānomazgā visi lietotie trauki un instrumenti; 

· neizmantotie reaktīvi nododami skolotājam; 

· izslēdzamas visas sildierīces un elektroietaises, noslēdzami ūdensvada krāni; 

· sakārtojama darba vieta. 

